Ge Guillaumes, cuens de Joegni, et nos Henriz, prior de Noiers la ville, faccons savoir a touz celz qui verront ces presentes lettres que Guillemez, fiz Thomas Pancenoire, de Nantri, ha recogneu par devant nos que il et si hoir sunt tenu rendre chascun an à la Saint Remi au seignor de Noiers et à ses hoirs .j. bichet de avoine de costume par raison de .j. pré qui siet au gué de Montot, lou quel li diz Guillemez ha acheté de Milet de Corgi, escuier, par lou los et par l’otroi ma dame Ameline, sa soror. Et est acordé que si li diz Guillemez ou si hoir reclamoient ou faceoient autre seignoir que lou seignor de Noiers ou ses hoirs, li diz prez demorroit au seignor de Noiers et à ses hoirs, et ou tesmoignaige de ceste chose nos por la requeste dou dit Guillemet havons scellé ces présentes lettres de nos scels. Ce fu fait en lan de grâce M. CC. LX. ou mois de octovre.